b"\n_START_ARTICLE_\nFirenze hertsogkond\n_START_SECTION_\nAlessandro valitsemine\n_START_PARAGRAPH_\nIsegi p\xc3\xa4rast Alessandro ametisse seadmist j\xc3\xa4id keiserlikud v\xc3\xa4ed Firenzesse. Aastal 1535 l\xc3\xa4hetasid mitmed t\xc3\xa4htsad Firenze perekonnad, sealhulgas Pazzid (kes p\xc3\xbc\xc3\xbcdsid Pazzi vanden\xc3\xb5uga Lorenzo de' Medicit tappa), Ippolito de' Medici juhtimisel delegatsiooni, paludes Karl V-l Alessandro tagandada. Suureks n\xc3\xb6rdimuseks l\xc3\xbckkas keiser kaebuse tagasi. Karlil ei olnud kavatsust tagandada Alessandrot, kes oli abielus Karli pool\xc3\xb5e Parma Margarethega._NEWLINE_Alessandro j\xc3\xa4tkas Firenze valitsemist veel kaks aastat, kuni ta 1. jaanuaril 1537 kauge sugulase Lorenzino de' Medici poolt m\xc3\xb5rvati.\n_START_SECTION_\nCosimo ametissesaamine ja valitsemine\n_START_PARAGRAPH_\nKuna Alessandro ei j\xc3\xa4tnud seaduslikku p\xc3\xa4rijat, tekkis p\xc3\xa4rilusk\xc3\xbcsimus. Firenze v\xc3\xb5imud valisid Cosimo I. Kuuldes seda uudist, tungis pagendatud Strozzi perekond peale ja \xc3\xbcritas Cosimot kukutada, kuid eba\xc3\xb5nnestunult. Cosimo korraldas t\xc3\xa4ielikult \xc3\xbcmber Firenze b\xc3\xbcrokraatia ja halduse. Aastal 1542 lahkusid Firenzes asuvad keiserlikud v\xc3\xa4ed koos Karl V-ga._NEWLINE_Aastal 1548 ostis Cosimo Genova vabariigilt Elba ja tegi sellest uue areneva laevastiku tugipunkti. Cosimo asutas sadamalinna Livorno ja v\xc3\xb5imaldas linna asukatel nautida usuvabadust. Liidus Hispaania ja Saksa-Rooma riigiga v\xc3\xb5itis Cosimo 2. augustil 1554 Marciano lahingus Siena vabariiki, mis oli liidus Prantsusmaaga. 17. aprillil 1555 okupeerisid Firenze ja Hispaania Siena territooriumi, mille Felipe II annetas juulis 1557 p\xc3\xa4riliku l\xc3\xa4\xc3\xa4nina Cosimole. Hertsogi perekond kolis aastal 1560 Palazzo Pittisse. Cosimo tellis arhitekt Giorgio Vasarilt Medici panga hooneks Uffizi, j\xc3\xa4tkates Medici traditsiooni patroneerida kunste. Aastal 1569 \xc3\xbclendas paavst Pius V Cosimo Toscana suurhertsiogiks. Medicite v\xc3\xb5im j\xc3\xa4tkus Toscana suurhertsogkonnas kuni perekonna h\xc3\xa4\xc3\xa4bumiseni aastal 1737."